Predkladacia správa
k nariadeniu vlády Slovenskej republiky, ktorým sa mení nariadenie vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov

Podnet
Návrh na zmenu nariadenia vlády Slovenskej republiky č. 400/1999 Z. z. , ktorým sa ustanovujú podrobnosti o technických požiadavkách na ostatné určené výrobky v znení neskorších predpisov (ďalej len “nariadenie vlády”) predkladá vláde SR z vlastnej iniciatívy Úradu pre normalizáciu, metrológiu a skúšobníctva Slovenskej republiky na návrh Ministerstva hospodárstva Slovenskej republiky.

Potreba
Hlavným dôvodom predloženia návrhu na zmenu uvedeného nariadenia vlády je aproximácia práva v oblasti technických požiadaviek a postupov posudzovania zhody lyží a snowboardov v Slovenskej republike s požiadavkami a postupmi používanými v štátoch EÚ.
 
Stručný obsah
Navrhovaná zmena nariadenia vlády sa týka vypustenia položky č. 530 “Lyže a snowboardy”  uvedenej v prílohe k nariadeniu vlády.

Stručné zhrnutie očakávaného dopadu 
Navrhovaná úprava nariadenia vlády nebude mať významný dopad na bezpečnosť spotrebiteľa z dôvodu vysokej kvality dovážaných lyží a snowboardov. Treba však pripomenúť možnosť falšovania, teda používania značiek svetových výrobcov na nekvalitné výrobky. 
Navrhovaná zmena prispeje k ďalšiemu priblíženiu sa k postupom posudzovania zhody používanom v štátoch EÚ a k zníženiu počtu výrobkov, ktoré sa v Slovenskej republike posudzujú treťou nezávislou stranou.

Ďalšie kroky, ak je predpoklad, že ich schválenie materiálu vyvolá
Schválenie materiálu nevyvolá uskutočnenie organizačných, materiálno-technických alebo personálnych zmien.

Hromadná pripomienka 300 a viac fyzických a právnických osôb, resp. sumár vyššieho počtu obsahovo príbuzných pripomienok, ak boli vznesené
Boli vznesené pripomienky dovozcov (telefonicky, e-mailom), výrobcu z Rakúska (telefonicky) a pripomienky obchodného radcu rakúskeho veľvyslanectva v Bratislave, ktoré osobne predniesol na ÚNMS SR a MH SR.
 
Prerokovanie materiálu
Návrh na vypustenie lyží a snowboardov bol prerokovaný na MH SR za prítomnosti SOI, ÚNMS SR a Lignotestingu Bratislava.
Následne bol prerokovaný vo vedení MH SR, ktoré odporučilo, aby ÚNMS SR predložil návrh na rokovanie vlády SR.
 
Či materiál má byť predložený inému orgánu
Materiál netreba predložiť inému orgánu.
 
Či je potrebné materiál prerokovať do určitého termínu
Bolo by veľmi vhodné, keby bol materiál prerokovaný a schválený vládou tak, aby jeho účinnosť bola najneskôr 1. decembra 2001. 
Dôvodom je predísť možným pripomienkam expertov EÚ na rokovaní o vzájomnom uznávaní a akceptovaní priemyselných výrobkov (PECA), ktoré sa uskutoční 10. decembra 2001 ako aj to, aby zmena nariadenia vlády bola účinná pred lyžiarskou sezónou.
 
Dôvod nesprístupnenia, ak materiál nemožno sprístupniť podľa zákona 
Materiál nepodlieha nesprístupňovaniu podľa zákona.